b'\n_START_ARTICLE_\n\xc4\x8crnomaljski\n_START_PARAGRAPH_\nRodbina \xc4\x8crnomaljskih (tudi \xc4\x8crnomeljskih, nem: Tschernembl je bila belokranjska oziroma Kranjskem,  kranjska  vite\xc5\xa1ka in plemi\xc5\xa1ka rodbina, ena najstarej\xc5\xa1ih na slovenskem ozemlju.  V 16. stoletju so posest prodali in se preselili v Gornjo Avstrijo, kjer so bili povzdignjeni v barone, in od koder so morali zaradi luteranske vere oditi v \xc5\xa0vico in de\xc5\xbeelo Essen. Tam je bil poslednji mo\xc5\xa1ki potomec povzdignjen v grofa. Po mo\xc5\xa1ki liniji je rodbina izumrla sredi 17. stoletja.\n_START_SECTION_\nZgodovina\n_START_PARAGRAPH_\nKranjska vite\xc5\xa1ka in plemi\xc5\xa1ka rodbina \xc4\x8crnomaljskih je ena najstarej\xc5\xa1ih na na\xc5\xa1ih tleh. Prvi zapis o rodbini izhaja iz leta 1165, ko je omenjena udele\xc5\xbeba viteza \xe2\x80\x9c\xc4\x8crnomaljskega\xe2\x80\x9d ( Zernomel) skupaj z Janezom Apfaltrerjem na vite\xc5\xa1kih igrah v \xc5\xa0vici, skupaj s koro\xc5\xa1kim vojvodo Henrikom. Udele\xc5\xbeba na turnirjih je bila tisti \xc4\x8das povezana s statusom, saj je vsak udele\xc5\xbeenec moral biti plemi\xc4\x8d, ki je izkazoval najmanj \xc5\xa1tiri generacije plemi\xc5\xa1kih prednikov. Tudi Valvasor obstoj rodbine locira \xc5\xbee v zgodnje 11. stoletje. Kljub tej zgodnji hipoteti\xc4\x8dni letnici iz strani barona Valvasorja se rodbina pogosteje za\xc4\x8dne omenjati v pisnih virih \xc5\xa1ele dobrih sto let kasneje. Predstavnik rodu je ponovno omenjen v listini iz leta 1263 kot \xe2\x80\x9cFridericus de Zernomel\xe2\x80\x9d, torej se ve\xc4\x8d ne omenjajo kot plemi\xc4\x8di, ampak kot militi ali vitezi in dru\xc5\xbeinsko povezani s kranjskimi vitezi Ravbarji, kar je razvidno tudi iz njihovega grba. Dru\xc5\xbeinski dokumenti iz arhiva gospostva gradu Schwertberg \xc5\xa1e niso docela raziskani in vsebujejo pisma od leta 1354 - 1630. _NEWLINE__NEWLINE_Po vsej verjetnosti so \xc4\x8crnomaljski iz\xc5\xa1li iz Spanheimskih vrst najprej kot ministeriali in gradi\xc5\xa1\xc4\x8dani, nato kot plemi\xc4\x8di in vazali. Po izumrtju Spanheimov posest \xc4\x8crnomlja prevzame cesar Rudolf I. Habsbur\xc5\xa1ki, ki posest \xc5\xbee leta 1277 pogojno predal Albertu II. Gori\xc5\xa1kemu.  Ali so Gori\xc5\xa1ki stari rod ministerialov zamenjali z novim, ki se kot \xe2\x80\x9cHeinricus de Zernomel\xe2\x80\x9d omenja leta 1300. Ali je to res nov rod izvirajo\xc4\x8d od Otona s Kasperga na Krasu, ki je vzpostavil novo upravno sredi\xc5\xa1\xc4\x8de v Metliki t.i. Neumarkt, ali pa gre pri \xc4\x8crnomaljskih za stare potomce rodu, ki so pa\xc4\x8d morali menjati gospodarja, iz redkih virov ni potrjeno. Dejstvo je, da so v na\xc5\xa1ih krajih bivali vsaj 300 let in sredi 15. stoletja dobili dedni naslov in funkcijo to\xc4\x8daja Kranjske de\xc5\xbeele, ki so ga nosili tudi ko so prete\xc5\xbeno bivali v Gornji Avstriji.  Bili so najprej vazali koro\xc5\xa1kih vojvod in kasneje kranjskega de\xc5\xbeelnega kneza tj. Habsbur\xc5\xbeanov._NEWLINE__NEWLINE_Rod \xc4\x8crnomaljskih (takrat \xc5\xa1e vitezov) je sredi 15. stoletja pridobil velik vpliv in pomen na Kranjskem in \xc5\xa0tajerskem z opravljanjem upravnih slu\xc5\xbeb za Habsbur\xc5\xbeane. Upravljali so \xc4\x8drnomeljsko gospostvo od leta 1461 pa tudi istoimenski trg oz. mesto. Martin \xc4\x8crnomaljski je bil v letih 1431-1437 vicedom Kranjske, Jurij je bil vicedom Kranjske leta 1444, leta 1450 pa de\xc5\xbeelni glavar Kranjske. Leta 1464 je cesar Friderik III. Jurija in Ga\xc5\xa1parja \xc4\x8crnomaljska povzdignil v plemi\xc5\xa1ki stan. Leta 1479 je bil Juriju \xc4\x8crnomaljskemu podeljen dedni naslov najvi\xc5\xa1jega to\xc4\x8daja De\xc5\xbeele Kranjske in Slovenske marke, ki so ga nasledniki nosili \xc5\xa1e sto let kasneje. Jurij je imel nekaj \xc4\x8dasa tudi polo\xc5\xbeaj kapitana Trsta in de\xc5\xbeelnega glavarja \xc5\xa0tajerske. _NEWLINE_Leta 1535 se je Kri\xc5\xa1tof, glava dru\xc5\xbeine \xc4\x8crnomaljskih, poro\xc4\x8dil z Margareto Ostrovr\xc5\xa1ko (Sch\xc3\xa4rfenberg), ki mu je kot dedinja pri\xc5\xbeenila gospostvi  Schwertberg in Windegg v Gornji Avstriji. Kri\xc5\xa1tof se je preselil na posest svoje \xc5\xbeene in pridobil de\xc5\xbeelansktvo Gornje Avstrije. Njegov naslednik sin Ivan pl. \xc4\x8crnomaljski je leta 1564 prodal svoje posesti na Kranjskem Nikolaju VIII. Frankopanu Tr\xc5\xbea\xc4\x8dkemu in se preselil v Gornjo Avstrijo. _NEWLINE_V rodu gornjeavstrijskih \xc4\x8crnomaljskih je zelo pomembno vlogo odigral baron Jurij Erazem \xc4\x8crnomaljski (*1567\xe2\x80\xa01626) (Georg Erasmus von Tschernembl), ki je bil pomemben protestantski teolog in vodja gornjeavstrijskega protestantskega plemstva v pogajanjih s Habsburgi za versko svobodo leta 1609. Po zmagi katoli\xc5\xa1ke stranke je dru\xc5\xbeina morala zapustiti Habsbur\xc5\xa1ke de\xc5\xbeele in je izgubila svoje posesti v Gornji Avstriji, ki so jih potomci ponovno pridobili po ponovnem prevzemu katoli\xc5\xa1ke vere.'